Mezus mortu mi cheria

Mezus mortu mi cheria
che in s’istadu chi so:
amo e devo narrer no,
it’est cust’istada mia!

In cale privassione
vivo e non lu poto narrer,
eppuru devo cumparrer
oppostu a s’intenzione:
in coro disperassione,
in cara tot’allegria.

Bido s’oggettu ch’adoro
et eo oltare sa cara,
cale pius pena amara
podet suffrire unu coro?
So azzesu e m’iscoloro
ogni die, e cantas vias!

Ogni momentu procuro
de poder bider s’amante,
nient’e mancu ogn’istante
chi non l’istimo mi juro,
su chi non cherzo figuro,
oh nezzessidade ria!

A su mancu declarare
sa finzione potera!
Ma no isco sa manera
de mi poder isplicare,
cando chi devo negare
siat comente si siat.